ดิ่งลงเหว
*เป็นอีกครั้งที่ “โมนิก้า” ได้เห็นนักเล่นหุ้นทั่วสารทิศออกอาการส่ายหัว หลังดัชนีเซถลาลงหนักตั้งแต่เปิดการซื้อขายภาคเช้า ทำเอามิตรรักแฟนเพลงใจไม่อยู่กับร่องกับรอย! แถมเล่นถล่มหุ้นบลูชิพเสียจนราบเป็นหน้ากลอง โดยเฉพาะหุ้นสื่อสารตัวไหนที่ว่าเก๋า ๆ โดนสาดออกมาแค่ไม่กี่รอบก็ลงมานอนกองอยู่กับพื้นไม่มีแรงเดิน ทำเอาบรรยากาศการลงทุนถึงได้อึมครึมตลอดทั้งวันไงล่ะคะ
2 ธ.ค. 2562

เจาะกระดาน : โมนิก้าและทีมงาน
*เป็นอีกครั้งที่ “โมนิก้า” ได้เห็นนักเล่นหุ้นทั่วสารทิศออกอาการส่ายหัว หลังดัชนีเซถลาลงหนักตั้งแต่เปิดการซื้อขายภาคเช้า ทำเอามิตรรักแฟนเพลงใจไม่อยู่กับร่องกับรอย! แถมเล่นถล่มหุ้นบลูชิพเสียจนราบเป็นหน้ากลอง โดยเฉพาะหุ้นสื่อสารตัวไหนที่ว่าเก๋า ๆ โดนสาดออกมาแค่ไม่กี่รอบก็ลงมานอนกองอยู่กับพื้นไม่มีแรงเดิน ทำเอาบรรยากาศการลงทุนถึงได้อึมครึมตลอดทั้งวันไงล่ะคะ
*แถมการปิดตัวต่ำกว่า 1,580 จุด ในเที่ยวนี้เป็นแบบที่ “โมนิก้า” ว่าเอาไว้ไม่มีผิดเพี้ยน เพราะการที่หุ้นไหลลงจุดแนวรับสำคัญทำเอาทุกคนอ้าปากค้างไปอีกตลบ ไม่มีกระจิตกระใจจะควานหาหุ้นไว้ในพอร์ตอีกต่อไป จึงไม่แปลกใจที่รอบบ่ายจะโดนถล่มเละลงมาอีกรอบ มิตรรักแฟนเพลงถึงได้เห็นดัชนีลงมาปิดที่ระดับ 1,569.53 จุด หรือลบไป 21.06 จุด ด้วยมูลค่าการซื้อขาย 5.48 หมื่นล้านบาท
*ลักษณะของการเคลื่อนตัวรอบนี้ “โมนิก้า” ถือเป็นเกมที่นักเล่นต้องคิดให้หนัก และรับมือให้เป็น เพราะสถานการณ์ของตลาดหุ้นไทยน่าเป็นห่วงมาก ๆ แถมหุ้นบลูชิพตัวหลัก ๆ ยังถูกเทขายออกมาจนหุ้นออกอาการเสียทรง เมื่อทุกสิ่งออกมาเป็นโทนลบ ไม่ต้องบอกก็คงรู้ว่าการลงทุนรอบนี้หินกว่าเดิม! ดังนั้นหากจะเข้าลงทุนต้องตั้งหลักให้มั่น และหันมาบริโภคหุ้นปลอดภัยแทนพะยะค่ะ!
*ในรายของ BGRIM ถูกแรงขายออกมาจนมาลงเอยที่ 52 บาท ลบไป 1 บาท หรือลงไป 1.89% ด้วยมูลค่าการซื้อขาย 1.03 พันล้านบาท ถึงแม้จะมีข่าวดีจากแผนงานปี 2563 ที่เม้าท์กันสนั่นว่ารายได้ขายไฟฟ้าจะโตได้ถึง 20% ฟากนักวิเคราะห์ต่างขยันอัพราคาเป้าหมายกันยกใหญ่ งานนี้เมื่อเห็นราคาหุ้นโรยตัวลงมายิ่งน่าสนใจ เดี๊ยนแนะนำได้อย่างเดียวว่าใส่เกียร์เดินหน้าได้เลยเจ้าค่ะ
*ด้าน CBG วานนี้อ่อนแรงมาปิดที่ระดับ 82.25 บาท ลบไป 5.00 บาท หรือลงไป 5.73% ด้วยมูลค่าการซื้อขาย 504.12 ล้านบาท แต่เดี๊ยนกลับเชื่อว่าการอ่อนตัวช่วงนี้เป็นจังหวะเข้าเก็บของดีราคาถูก อีกทั้งเซียนหุ้นฟันธงผลการดำเนินงานไตรมาส 4/2562 จะเติบโตดีต่อเนื่อง และคาดกำไรทั้งปีทำจุดสูงสุดใหม่ เอาเป็นว่าใครที่มองหาหุ้นพื้นฐานแกร่ง รายนี้ไม่ผิดหวัง เพราะรอบนี้ให้เป้าสูงถึง 107 บาท พร้อมอัพไซด์หรู 30% เจ้าค่ะ
*ส่วน BTS ถอยลงมาตั้งหลักที่ 13.50 บาท ปรับตัวลดลง 0.20 บาท หรือ 1.46% ด้วยมูลค่าการซื้อขาย 581.92 ล้านบาท แต่สิ่งที่ทำให้ “โมนิก้า” ยังมองว่าหุ้นตัวนี้น่าสนใจ คือการปรับตัวลดลงที่มีฐานสูงขึ้นกว่าเดิม ทำให้หุ้นมีโอกาสที่จะสร้างฐานใหม่และขยับได้ไกลกว่าเดิม เห็นได้จากแรงขายช่วงเช้าโดนกระหน่ำเทขาย และมีแรงดิ้นกลับมาเหลือลบบาง ๆ แสดงให้เห็นว่าตลาดหายตกใจเมื่อไหร่มีสิทธิลุ้นเด้งไวก่อนเพื่อนเจ้าค่ะ
*เช่นเดียวกับในรายของ TOP มีแรงขายถล่มอย่างหนักจนลงไปแตะจุดต่ำสุดที่ระดับ 67.50 บาท แต่กลับได้เห็นแรงดันขึ้นมาช่วงท้ายตลาด สุดท้ายมาลงเอยที่ระดับ 68.25 บาท ลบไปเพียง 0.75 บาท หรือลงไป 1.09% ด้วยมูลค่าการซื้อขาย 203.82 ล้านบาท ทำให้เห็นว่าแรงซื้อเริ่มตีตื้นกลับขึ้นมาเหมือนจะบอกว่าพอผ่านเหตุการณ์ดังกล่าวไปได้สักระยะหนึ่ง ราคาหุ้นจะฟื้นกลับมาที่เดิมยังไงล่ะจ๊ะ
*ด้าน SMT เป็นอีกครั้งที่ราคาหุ้นวิ่งดี๊ด๊าเป็นปลากระดี่ได้น้ำ ล่าสุดวิ่งไปปิดที่ระดับ 1.34 บาท บวกไป 0.14 บาท หรือขึ้นไป 11.67% ด้วยมูลค่าการซื้อขาย 30.41 ล้านบาท แบบโนสนโนแคร์ แต่ “โมนิก้า” ขอเตือนไว้ก่อนว่า ใครที่คิดจะเข้ารอบนี้อาจจะเสี่ยงสะดุดตอได้ เพราะนอกจากราคาที่ไล่กันขึ้นมาจนน่าตกใจแล้ว ยังมีค่า P/E ที่ 89 เท่า ที่ถือว่าสูงมากอีกด้วย หากใครที่มีหุ้นอยู่ในมือรีบออกของเสียแต่เนิ่น ๆ จะดีกว่า อย่าลืมว่า “ขายหมูดีกว่าขาดทุน” เจ้าค่ะ
*เม้าท์ถึงการฟื้นตัวของหุ้นขึ้นมาทั้งที “โมนิก้า” ขอเหลือบดูหุ้น JAS ไม่หวั่นแม้อาการมาม่า ล่าสุดโชว์สปิริตวิ่งปรู๊ดปร๊าดแซงหน้าขึ้นมาได้ทุกรุ่น “โมนิก้า” มองว่าการที่ได้เห็นหุ้นขึ้นไปเพ่นพ่านแถว 5.35 บาท บวกไป 0.15 บาท หรือขึ้นไป 2.88% ด้วยมูลค่าการซื้อขาย 596.65 ล้านบาท ไม่ใช่เรื่องแปลก แถมยังนับว่าเป็นสัญญาณที่ดี เพราะในรูปการณ์แบบนี้หุ้นตัวไหนจ่ายปันผลสูงมักคว้าชัยไปกว่าครึ่ง…อิอิ
*ส่วนในรายของ BGC เห็นแรงซื้อช่วยกันเข็นราคาหุ้นปรับขึ้นแกร่งกว่าตลาดปิดที่ระดับ 13.50 บาท บวกไป 0.20 บาท หรือขึ้นไป 1.50% ด้วยมูลค่าการซื้อขาย 51.77 ล้านบาท บรรดากูรูฟันธงผลงานไตรมาส 4 จะโดดเด่นกว่าเดิม หลังผ่านจุดต่ำสุดในไตรมาส 3 แถมเป็นหุ้นตัวเต็งเดินเฉิดฉายเข้า SET100 รอบใหม่ “โมนิก้า” บอกได้คำเดียวว่า น้ำขึ้นให้รีบตัก มัวแต่ลังเลมาก ๆ ระวังจะไม่ทันกินนะเจ้าคะ